কিছু অতি উৎসাহী বিশ্লেষক ও তাৎক্ষণিক মন্তব্যকারী কিশোর ছাত্রদের নিরাপদ সড়ক আন্দোলনকে ইতিহাসের অভূতপূর্ব কিশোর বিদ্রোহ হিসেবে আখ্যায়িত করেছেন। এসব বক্তব্য পর্যালোচনার উপযুক্ত ক্ষেত্র হতে পারে। পর্যালোচিত হলে প্রামাণ্য তথ্যের ধোপে তা কতদূর টিকবে নিশ্চিত করে বলা যায় না। স্কুল-কলেজের ছাত্ররা যা করেছে, তা অস্বাভাবিক কর্মকাণ্ড নয়। কলেজ-বিশ্ববিদ্যালয়ের ছাত্র থাকাকালে আমরা, মানে আমাদের সমসাময়িক ছাত্র-ছাত্রীরা অন্যায়-অবিচারের বিরুদ্ধে পরিচালিত একাধিক ছাত্র আন্দোলনে অংশ নিয়েছিলাম। যেমন—শিক্ষা আন্দোলন, কনভোকেশনবিরোধী আন্দোলন, উনসত্তরের আইয়ুববিরোধী আন্দোলন ইত্যাদি। সেদিনের হাড়ভাঙা, মাংস থেঁতলানো ছাত্ররা সরকারের পোষা এনএসএফ ও আইন-শৃঙ্খলা রক্ষাকারী বাহিনীর নিষ্ঠুর নিপীড়নের শিকার হয়েও আন্দোলনকে এগিয়ে নিয়েছে। সেই ছাত্রদের অনেকেই আজ শাসকদল এবং বিভিন্ন রাজনৈতিক দলের নেতৃত্ব দিচ্ছেন। নিরাপদ সড়ক আন্দোলনের ছাত্রদের মতো সেদিনের ছাত্ররা, যাঁর মধ্যে (শহীদ) মতিউরের মতো স্কুলছাত্রও ছিলেন, নিষ্ঠুরতা আর অন্যায়ের বিরুদ্ধে প্রতিবাদে সোচ্চার হয়েছিলেন। এটাই স্বাভাবিক। এরূপ না হলে তাকে বলা যেত ইতিহাসের ব্যতিক্রমি ঘটনা। যে কিশোর-তরুণের টগবগে রক্ত, যে শুধু সামনে দেখতে পায়, পেছনের পথ যার কাছে অপ্রাসঙ্গিক তারই প্রতিবাদ করার সময়। ‘যুদ্ধে যাবার সময়’।